สธ. เร่งตรวจสอบ เว็บจองวัคซีน “โมเดอร์นา” หลังพบปชช. ถูกหลอก
 สธ. เร่งมอบหมายให้เจ้าหน้าที่กรมฯ ตรวจสอบเว็บไซต์จองวัคซีน “โมเดอร์นา” หลังพบ ปชช. ถูกเรียกเก็บเงินเพื่อเข้ารับการฉีดวัคซีน แต่ไม่สามารถเข้ารับบริการได้
 สธ. เร่งมอบหมายให้เจ้าหน้าที่กรมฯ ตรวจสอบเว็บไซต์จองวัคซีน “โมเดอร์นา” หลังพบ ปชช. ถูกเรียกเก็บเงินเพื่อเข้ารับการฉีดวัคซีน แต่ไม่สามารถเข้ารับบริการได้
25 มิ.ย. 2564

นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ กระทรวงสาธารณสุข เปิดเผยว่า ได้มอบหมายให้พนักงานเจ้าหน้าที่ของกรมฯ เร่งตรวจสอบข้อเท็จจริง หลังได้รับเบาะแสการโฆษณาเปิดจองวัคซีนโควิด-19 ผ่านเว็บไซต์แห่งหนึ่ง โดยเว็บไซต์ดังกล่าวมีการกระทำในลักษณะนายหน้าเรียกเก็บเงินจากประชาชน เพื่อเข้ารับบริการฉีดวัคซีนโควิด-19 ยี่ห้อโมเดอร์นา (Moderna) จากโรงพยาบาลเอกชนแห่งหนึ่ง แต่เมื่อถึงเวลาที่นัดหมายกลับไม่สามารถรับบริการฉีดวัคซีนได้ เพื่อให้ความเป็นธรรมแก่ผู้รับบริการ
โดยพนักงานเจ้าหน้าที่ฯ ได้ดำเนินการตรวจสอบข้อมูลในเบื้องต้นจากผู้ที่เกี่ยวข้อง และสอบถามข้อเท็จจริงจากบุคลากรของโรงพยาบาลที่ถูกกล่าวอ้าง ซึ่งทางโรงพยาบาลให้การกับพนักงานเจ้าหน้าที่ว่าไม่มีส่วนรู้เห็นกับการกระทำดังกล่าว อีกทั้งข้อมูล ณ ปัจจุบันยังไม่พบว่ามีการนำวัคซีนยี่ห้อโมเดอร์นำเข้ามาภายในประเทศไทย จึงได้ตั้งข้อสันนิษฐานได้ว่าเป็นการโฆษณาหลอกลวงประชาชน โดยผู้แทนของโรงพยาบาลฯได้เข้าแจ้งความดำเนินคดีกับผู้กระทำผิดแล้ว
ด้านทพ.อาคม ประดิษฐสุวรรณ รองอธิบดีกรมสนับสนุนบริการสุขภาพ เปิดเผยว่า รัฐบาลมีนโยบายให้ประชาชนทุกคนได้รับวัคซีนโควิด-19 โดยไม่เสียค่าใช้จ่ายอยู่แล้ว หากประชาชนที่ต้องการรับบริการวัคซีนทางเลือกขอให้ติดต่อผ่านทางสถานพยาบาลที่ได้รับการรับรองจากภาครัฐโดยตรง โดยไม่ควรจองผ่านนายหน้า ด้วยการโฆษณาจองวัคซีนโควิด-19 ของนายหน้าเหล่านี้ไม่ได้ผ่านการตรวจสอบจากภาครัฐ จึงอาจจะทำให้ถูกหลอกลวงเงินทอง หรือเกิดอันตรายจากบริการที่ไม่ได้มาตรฐาน